गुवाहाटी, 15 अक्ट'बर: हाइ स्कुल लिभिं सार्टिफिकेट सुंद’यै एइच एस एल सि एबा मेट्रिक आरो आसाम हाइ माड्रासा सुंद’यै ए एइच एम आन्जादनि फरायसाफोरनि आरज'लाइ सुफुंनाया सोलिफु बोसोरनि फैगौ 2 नभेम्बरनिफ्राय 23 नभेम्बरसिम सोलिबाय थागोन। बुधबारखालि सेबाया फोसावनाय बायदियै फैगौ 2 नभेम्बरनिफ्राय फरायसाफोरा मेट्रिक आन्जादनि थाखाय गाव-गावनि आरजलाइखौ सेबानि बेखेवनाय अनलाइन पर्टेल आरो गाहाय फसंथानाव डाउनलड खालामनानै सुफुंनो हागोन। लोगोसे पर्टेलआव फोसावनाय आर'ज लाइयाव बिजाथि एबा फरायसाफोरा गाव-गावनि फरायसालिनि कडफोरखौ बाहायनांगोन होन्नानै गोनांथारै बिथोन होयो। फैगौ 2 नभेम्बरखालि आर'जलाइ सुफुंनाय हाबाफारिया जागायजेन्नानै 23 नभेम्बराव जोबहैनायनि उनाव फरायसाफोरनि बैंकआव पेमेन्ट होनाया 30 नभेम्बर अक्टखालि जोबथा सम जागोन। मेट्रिक आन्जादखौ सेबाया मार्च दाननि गिबि सप्ताहयाव खुंनाय जागोन। आसाम सरकारनि सोलोंथाय बिफाननि मन्थ्रि हिमन्त बिश्व शर्माया बुङोदि, मेट्रिक आरो हायार सेकेन्डारि जोबथा आन्जादआ एसे सोलाय-सोल' जानो हागौ। मख'नो गोनांदि, कभिड-19 महामारिनि जाहोनाव मेट्रिक आन्जाद होग्रा फरायसाफोरनि सिलेबासखौ सेबाया एसे खमायनो थांखि लानायनि अनगायैबो हायार सेकेन्डारि आन्जाद होग्रा फरायसाफोरनि थाखायबो इडुकेसन काउन्सिलआ 30 जौखोन्दो सिलेबासखौ खमायनाय जादों।